**ОРГАНИЗАЦИЯ НА СИСТЕМАТА ЗА РАЗДЕЛНО СЪБИРАНЕ НА ОТПАДЪЦИ ОТ ОПАКОВКИ**

Система за разделно събиране на отпадъците от хартиени, пластмасови, метални и стъклени опаковки е въведена от община Шабла посредством договор за съвместно сътрудничество с „Екоколект“ АД. Тя се състои от 19 броя жълти контейнери, тип „Ракла“, 1100 л., за отпадъци от хартия, картон, пластмаса и метал и 12 броя зелени контейнери тип „Иглу“, 1180 л., за стъклени отпадъци. Осигуреният общ обем съдове в община Шабла, е 35060 л., при минимално изискуем такъв 31623 л., определен според броя на населението, съобразно разпоредбата на чл. 24, ал. 1, т. 1, буква „а“ от Наредбата за опаковките и отпадъците от опаковки.

Съдовете са разположени в гр. Шабла и с. Горун и се обслужват при следния годишен график: жълти контейнери – два пъти месечно, зелени контейнери – веднъж на шест месеца или по-рано, след заявка, при запълването им. През летния сезон кратността на извозване на жълтите контейнери се увеличава на три пъти месечно.

Дружеството „Екоколект“ АД, което извършва услугите по доставка и обслужване на цветните контейнери на територията на община Шабла, е организация за оползотворяване на отпадъци от опаковки, създадена по реда на Закона за управление на отпадъците, която изпълнява задълженията на колективна система от производители на опаковани стоки, за постигане на регламентираните цели за рециклиране и оползотворяване на опаковките. Организацията доставя и обслужва цветните контейнери за своя сметка. Община Шабла заплаща разходите за депониране на отделения, след допълнителна сепарация от жълтите контейнери, нерециклируем отпадък – такса 36 лв./ тон, отчисления 95 лв./ тон и обезпечения 2,75 лв./ тон. Рециклируемите фракции се предават за преработка и производство на рециклирани изделия от съответния материал, като за тях общината не дължи такси и отчисления.

Данните от ежемесечните и годишните отчети на „Екоколект“ АД през последните три години сочат нарастване на съдържанието на рециклируемите отпадъци в цветните контейнери от 10 % на 13 - 14 %, което е показател за повишаване нивото на обществена осъзнатост по отношение на екологосъобразното управление на отпадъците.

За намаляване на разходите за сметосъбиране и сметоизвозване, респективно размера на такса смет, е необходимо да положим усилия за нарастване на този процент до максимален размер. Наличните цветни контейнери следва да използваме редовно и по предназначение. В жълтите контейнери следва да изхвърляме само и единствено чисти опаковки от хартия, пластмаса и метал, а в зелените – само стъклени бутилки и буркани. Мазните компоненти не могат да бъдат преработени. Те зацапват и чистите, което също намалява процента на рециклируемите отпадъци. Опаковките следва да бъдат смачкани, нагънати и обезвъздушени, така че да се използва оптимално обема на съдовете за смет. Изхвърлянето на строителни и биоотпадъци, пепел и тлеещи материали, е абсолютно забранено, тъй като уврежда цветните контейнери за разделно сметосъбиране и прави негодни за рециклиране останалите компоненти.